
LĒMUMS
Tukumā 

2026. gada 30. jūlijā							Nr. TND/1-1.1/26/362 
(prot. Nr. 7, 43. §)

Par pašvaldības nekustamā īpašuma “Dambji”, Cēres pagastā, Tukuma novadā, atsavināšanu un izsoles noteikumu apstiprināšanu

Nekustamais īpašums “Dambji”, Cēres pagastā, Tukuma novadā, kadastra numurs 9044 005 0168, ir Tukuma novada pašvaldības īpašums, reģistrēts Zemgales rajona tiesas Cēres pagasta zemesgrāmatas nodalījumā Nr. 100000953016 (turpmāk – nekustamais īpašums). Nekustamais īpašums sastāv no vienas neapbūvētas zemes vienības 9,98 ha platībā (t. sk. 9,93 ha lauksaimniecības zemes) ar kadastra apzīmējumu 9044 005 0168, kur galvenais lietošanas mērķis – zeme, uz kuras galvenā saimnieciskā darbība ir lauksaimniecība (NĪLM 0101).
Tukuma novada pašvaldībai (turpmāk – pašvaldība) nav nepieciešams saglabāt īpašumā nekustamo īpašumu pašvaldības funkciju veikšanai.
Publiskas personas mantas atsavināšanas likuma 3. panta otrā daļa noteic, ka publisku personu mantas atsavināšanas pamatveids ir mantas pārdošana izsolē, 4. panta pirmā daļa noteic, ka atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai, 5. panta pirmā daļa noteic, ka atļauju atsavināt atvasinātu publisku personu nekustamo īpašumu dod attiecīgās atvasinātās publiskās personas lēmējinstitūcija, 9. panta otrā daļa noteic, ka institūciju, kura organizē atvasinātas publiskas personas nekustamā īpašuma atsavināšanu, nosaka atvasinātas publiskas personas lēmējinstitūcija.
No Pašvaldību likuma 73. panta pirmās daļas izriet, ka atsavināms tāds pašvaldības īpašums, kas nav izmantojams attiecīgās administratīvās teritorijas iedzīvotāju interesēs atbilstoši pašvaldības kompetencei un nav nepieciešams pašvaldības funkciju izpildei.
Publiskas personas mantas atsavināšanas likuma 1. panta pirmās daļas 6. punkts noteic, ka nosacītā cena ir nekustamā īpašuma vērtība, kas noteikta atbilstoši Standartizācijas likumā paredzētajā kārtībā apstiprinātajiem īpašuma vērtēšanas standartiem, vai kustamās mantas vērtība, kas noteikta atbilstoši Standartizācijas likumā paredzētajā kārtībā apstiprinātajiem īpašuma vērtēšanas standartiem, kā arī ņemot vērā tās atlikušo bilances vērtību pēc grāmatvedības uzskaites datiem.
Saskaņā ar sertificēta vērtētāja Sabiedrības ar ierobežotu atbildību “VCG Ekspertu grupa” (īpašumu vērtētājs Guntars Pugejs, profesionālās kvalifikācijas sertifikāts Nr. 79) 2026. gada 1. jūlija vērtējumu nekustamā īpašuma tirgus vērtība ir 55 900,00 euro (piecdesmit pieci tūkstoši deviņi simti euro), kas ir augstāka nekā nekustamā īpašuma universālā kadastrālā vērtība – 36 184,00 euro (trīsdesmit seši tūkstoši viens simts astoņdesmit četri euro). Pašvaldības izdevumi par SIA “VCG Ekspertu grupa” pakalpojumiem ir 242,00 euro (divi simti četrdesmit divi euro).
Zemes vienības ar kadastra apzīmējumu 9044 005 0168 galvenais izmantošanas veids ir lauksaimniecībā izmantojamā zeme. 
Izsoles noteikumos nepieciešams noteikt, ka izsoles dalībniekam jāatbilst likuma “Par zemes privatizāciju lauku apvidos” 28. panta un 28.1 pantā noteiktajam darījuma subjektam, kas ir tiesīgs iegūt īpašumā nekustamo īpašumu.
Publiskas personas finanšu līdzekļu un mantas izšķērdēšanas novēršanas likuma 3. panta 2. punkts noteic, ka publiska persona, kā arī kapitālsabiedrība rīkojas ar finanšu līdzekļiem un mantu lietderīgi, tas ir manta atsavināma un nododama īpašumā vai lietošanā citai personai par iespējami augstāku cenu.
Pamatojoties uz minēto, Tukuma novada domes Īpašumu apsaimniekošanas un privatizācijas komisijas (turpmāk – komisija) 2026. gada 9. jūlija sēdē ir sagatavojusi lēmuma projektu izskatīšanai Finanšu komitejā un Tukuma novada domes sēdē ar ierosinājumu atsavināt nekustamo īpašumu elektroniskā izsolē ar augšupejošu soli, nosakot izsoles sākumcenu (nosacīto cenu) 56 200,00 euro (piecdesmit seši tūkstoši divi simti euro).
Pamatojoties uz Pašvaldību likuma 10. panta pirmās daļas 16. punktu, 73. panta trešo un ceturto daļu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 5. panta pirmo daļu, 9. panta otro daļu un 10. pantu, Publiskas personas finanšu līdzekļu un mantas izšķērdēšanas novēršanas likuma 3. panta 2. punktu, Ministru kabineta 2011. gada 1. februāra noteikumu Nr. 109 “Kārtība, kādā atsavināma publiskas personas manta” 11.5. apakšpunktu un komisijas 2026. gada 9. jūlija lēmumu, Tukuma novada dome nolemj:

1. atsavināt pašvaldības nekustamo īpašumu “Dambji”, Cēres pagastā, Tukuma novadā, kadastra numurs 9044 005 0168, ar tā sastāvā esošo neapbūvēto zemes vienību 9,98 ha platībā ar kadastra apzīmējumu 9044 005 0168 par sākuma cenu (nosacīto cenu) 56 200,00 euro (piecdesmit seši tūkstoši divi simti euro), pārdodot to elektroniskā izsolē ar augšupejošu soli,

2. apstiprināt nekustamā īpašuma izsoles noteikumus Nr. 52 (pielikumā),

3. uzdot komisijai organizēt nekustamā īpašuma izsoli,

4. Īpašumu nodaļai organizēt informācijas par izsoli publicēšanu laikrakstā “Latvijas Vēstnesis”, elektronisko izsoļu vietnē https://izsoles.ta.gov.lv un pašvaldības tīmekļvietnē www.tukums.lv,

5. uzdot pašvaldības izpilddirektoram Ivaram Liepiņam veikt kontroli par lēmuma izpildi.



Domes priekšsēdētājs						Gundars Važa

